KVIETIMAS DALYVAUTI ATVIRO IDĖJŲ ŽASLIŲ MIESTELIO ŽENKLO SUKŪRIMO, ĮRENGIMO IR APLINKOS SUTVARKYMO KONKURSE 

Kviečiame sukurti Žaslių ženklą, kuris pasitiktų atvykstančius, būtų atpažįstamas miestelio gyventojams ir įsimintų Žaslių svečiams.  Ženklo įrengimo vieta: valstybinės reikšmės rajoninio kelio Nr. 1809 Kaišiadorys–Žasliai kelio apsaugos zonoje. Koordinatės: X – 536804.4641; Y – 6081000.9097. Maksimalus objekto aukštis – 4 m.  Maksimali įgyvendinimo vertė – 25 000 Eur su visais mokesčiais.
Atviro Žaslių miestelio ženklo sukūrimo, įrengimo ir aplinkos sutvarkymo idėjų
konkurso sąlygos, patvirtintos Žaslių seniūno 2026 m. rugsėjo 11 d. įsakymu Nr.V-22

I SKYRIUS
BENDROSIOS NUOSTATOS
1.  Žaslių seniūnija skelbia atvirą Žaslių ženklo sukūrimo, įrengimo ir aplinkos sutvarkymo idėjų konkursą.
2.  Konkursu siekiama išrinkti originalią, estetišką, kokybišką ir techniškai įgyvendinamą Žaslių miestelio ženklo idėją, kuri taptų išskirtiniu miestelio reprezentaciniu ženklu.
3.  Konkurso organizatorius – Žaslių seniūnija.
4.  Konkurso organizatoriaus kontaktinis asmuo – Žaslių seniūnė Jolanta Gincienė.
5.  Kontaktinis elektroninis paštas – zasliu.seniunas@kaisiadorys.lt.
6.  Konkursas yra atviras, todėl jame kviečiami dalyvauti kūrėjai, menininkai, architektai, dizaineriai, skulptoriai, kūrybinės grupės ir juridiniai asmenys, galintys parengti ir įgyvendinti konkurso sąlygas atitinkantį sprendinį.

II SKYRIUS
KONKURSO TIKSLAS
7.   Pagrindinis konkurso tikslas – atrinkti geriausią Žaslių miestelio ženklo meninę ir architektūrinę idėją, kuri būtų įgyvendinta konkrečioje numatytoje vietoje.
8.   Ženklas turi būti ne tik informacinis objektas, nurodantis Žaslių miestelio ribą, bet ir reprezentacinis, meninis bei vizualinis miestelio ženklas.
9.  Siekiama, kad sukurtas objektas: būtų lengvai atpažįstamas, reprezentuotų Žaslių miestelį, atspindėtų Žaslių savitumą ir identitetą, būtų estetiškas ir šiuolaikiškas, darniai įsilietų į aplinką, būtų matomas ir aiškiai suvokiamas atvykstant į Žaslius, ilgainiui galėtų tapti vienu iš miestelio vizualinių simbolių.

III SKYRIUS
KONKURSO UŽDAVINIAI
10.  Sukurti originalų ir išskirtinį Žaslių miestelio ženklą.
11.  Kūrybiškai perteikti Žaslių miestelio charakterį, savitumą ir identitetą.
12.  Sukurti objektą, kuris atliktų reprezentacinę funkciją ir būtų patrauklus tiek miestelio gyventojams, tiek lankytojams.
13.  Numatyti ženklo integraciją į esamą kraštovaizdį.
14.  Numatyti ženklo aplinkos sutvarkymą.
15.  Užtikrinti objekto saugumą, ilgaamžiškumą ir atsparumą aplinkos poveikiui.
16.  Sukurti techniškai ir finansiškai realiai įgyvendinamą sprendinį.

IV SKYRIUS
ŽENKLO ĮRENGIMO VIETA
17.  Žaslių ženklą numatoma įrengti Žaslių miestelio prieigose, valstybinės reikšmės rajoninio kelio  Nr. 1809 Kaišiadorys–Žasliai kelio apsaugos zonoje.
18.  Ženklo įrengimo vietos koordinatės: X – 536804.4641, Y – 6081000.9097 .
19. Ženklo vieta parinkta taip, kad jo įrengimas nepažeistų kelio elementų, neapsunkintų eismo organizavimo ir neturėtų neigiamos įtakos eismo saugumui.
20. Rengdamas konkursinį pasiūlymą dalyvis privalo įvertinti konkrečios vietos sąlygas, objekto matomumą, santykį su važiuojamąja dalimi, kelio ženklais, sankryžomis ir kitais eismo saugumui svarbiais objektais.
21. Ženklo sprendinys turi būti toks, kad jo įrengimas ir eksploatavimas nekeltų grėsmės eismo saugumui ir netrukdytų kelio priežiūrai bei naudojimui.
22. Konkursiniame pasiūlyme turi būti parodytas riboženklio santykis su realia aplinka.

V SKYRIUS
 KŪRYBINĖ UŽDUOTIS
23. Konkurso dalyviams suteikiama plati kūrybinė laisvė.
24. Nėra nustatoma konkreti privaloma ženklo forma, stilistika ar meninės raiškos būdas.
25. Autoriai kviečiami savitai interpretuoti Žaslių miestelį, jo istoriją, kultūrą, kraštovaizdį, gamtą, architektūrą, tradicijas ar kitus vietos identitetą formuojančius elementus.
26. Ženklas gali būti kuriamas kaip: architektūrinis objektas, skulptūrinis objektas, meninis ženklas, minimalistinė kompozicija, šiuolaikinės arba tradicinės raiškos objektas, kelių minėtų sprendinių derinys.
27. Esminis reikalavimas – pasiūlytas sprendinys turi būti originalus, estetiškas, profesionalus, tinkamas konkrečiai vietai ir realiai įgyvendinamas.
28. Ženkle pageidautina aiškiai ir estetiškai integruoti šviečiantį užrašą „ŽASLIAI“.
29. Užrašo pateikimo būdą, šriftą, dydį, kompoziciją ir integravimą į bendrą objektą dalyvis gali pasirinkti savarankiškai.
30. Jeigu sprendinyje naudojami Žaslių miestelio simboliai, heraldika ar kiti identiteto elementai, jų panaudojimas turi būti pagrįstas ir derėti su bendra objekto menine koncepcija.

VI SKYRIUS
PAGRINDINIAI REIKALAVIMAI ŽENKLUI
31.  Maksimalus ženklo aukštis – 4 metrai.
32.  Ženklo matmenys turi būti proporcingi aplinkai ir konkrečiai jo įrengimo vietai.
33.  Objektas turi būti: aiškiai matomas, lengvai atpažįstamas, estetiškas, proporcingas aplinkai, saugus, ilgaamžis, atsparus atmosferos poveikiui, tinkamas eksploatuoti visais metų laikais.
34.  Pageidautina naudoti natūralias ir ilgaamžes medžiagas.
35. Galimos naudoti medžiagos: natūralus akmuo, medis, betonas, stiklas, metalas, kitos ilgaamžės medžiagos, jeigu jų naudojimas pagrįstas meniniu ir techniniu sprendiniu.
36.  Galimas kelių medžiagų derinimas.
37.  Medžiagos turi būti tinkamos naudoti lauko sąlygomis ir parinktos įvertinus jų atsparumą drėgmei, šalčiui, temperatūros svyravimams, saulės poveikiui ir mechaniniam poveikiui.

VII SKYRIUS
APLINKOS SUTVARKYMAS
38.  Konkursiniame pasiūlyme turi būti numatytas ne tik pats ženklas, bet ir jo santykis su aplinka.
39.  Dalyvis gali numatyti: ženklo pagrindą, aikštelę ar kitą dangą, želdinius, dekoratyvinį apšvietimą, mažosios architektūros elementus, kitus sprendinius, reikalingus vientisai objekto aplinkai sukurti.
40.  Aplinkos sutvarkymo sprendiniai turi būti proporcingi, estetiški ir neužgožti pagrindinio objekto.
41.  Visi aplinkos sutvarkymo darbai turi būti įtraukti į dalyvio pateikiamą preliminarią sąmatą.

VIII SKYRIUS
KONKURSINIO DARBO SUDĖTIS
42.  Konkursui dalyvis turi pateikti: Žaslių ženklo idėjos vizualizaciją, ženklo vaizdus iš pagrindinių apžvalgos krypčių, ženklo įkomponavimo į esamą aplinką vizualizaciją, pagrindinius objekto matmenis ir proporcijas, naudojamų medžiagų aprašymą, spalvinio sprendimo aprašymą, aplinkos sutvarkymo sprendinį, aiškinamąjį raštą, preliminarią išsamią sąmatą, autoriaus / autorių kontaktinius duomenis.

IX SKYRIUS
AIŠKINAMASIS RAŠTAS
43.  Aiškinamajame rašte turi būti pateikta: idėjos pagrindimas, objekto sąsaja su Žaslių miesteliu, objekto simbolinė ir reprezentacinė reikšmė, pagrindinių meninių sprendinių paaiškinimas, naudojamos medžiagos, pagrindiniai matmenys ir proporcijos, spalvinis sprendimas, objekto integravimo į aplinką principai, numatomas objekto įgyvendinimo būdas, preliminari objekto įgyvendinimo kaina, informacija apie objekto priežiūrą ir ilgaamžiškumą, jeigu tai aktualu.


X SKYRIUS
 SĄMATA
44.  Dalyvis privalo pateikti preliminarią ženklo įgyvendinimo sąmatą.
45. Sąmatoje turi būti įvertintos visos su objekto įgyvendinimu susijusios išlaidos, įskaitant: projektavimo ir techninės dokumentacijos parengimą, medžiagas, gamybą, konstrukcijas ir tvirtinimo elementus, transportavimą, pagrindo įrengimą, montavimą, pastatymą, aplinkos sutvarkymą, reikalingos technikos naudojimą, kitus būtinus darbus, visus privalomus mokesčius.
46. Maksimali visa projekto įgyvendinimo vertė – 25 000 Eur su visais mokesčiais.
47.  Pateiktas sprendinys turi būti realiai įgyvendinamas neviršijant nustatyto biudžeto.

XI SKYRIUS
KONKURSINIŲ DARBŲ PATEIKIMAS
48.  Konkursinis darbas pateikiamas elektroniniu formatu.
49.  Rekomenduojami failų formatai: PDF, JPEG, kiti plačiai naudojami grafiniai formatai, suderinami su konkurso organizatoriaus naudojama programine įranga.
50. Vizualizacijos turi būti pakankamos kokybės, kad būtų aiškiai matomas: objekto tūris ir forma, detalės, medžiagos, užrašas, spalvinis sprendimas, santykis su aplinka.
51.  Konkursinis pasiūlymas turi būti pateiktas taip, kad komisija galėtų objektyviai įvertinti jo meninę, architektūrinę ir techninę kokybę.

XII SKYRIUS
 KONKURSO DALYVIAI
52.  Konkurse gali dalyvauti: fiziniai asmenys, menininkai, architektai, dizaineriai, skulptoriai, kūrybinės grupės, juridiniai asmenys, kiti kūrėjai ar jų grupės, gebantys parengti ir įgyvendinti konkurso užduotį.
53.  Dalyvis gali pateikti vieną arba, jeigu konkurso organizatorius nenustato kitaip, kelias skirtingas idėjas.
54.  Dalyvis atsako už pateiktos informacijos teisingumą.


XIII SKYRIUS
KONKURSINIŲ DARBŲ VERTINIMAS
55. Konkursui pateiktus darbus vertins konkurso organizatoriaus sudaryta vertinimo komisija. Darbo grupė vertina tik tas Idėjas, kurios atitinka Sąlygose išdėstytus reikalavimus. Idėjos vertinamos nedalyvaujant jas pateikusiems dalyviams.


56. Dalyvių pasiūlymai vertinami pagal šiuos  kriterijus:
	Vertinimo kriterijus
	Kriterijus 
	Balai

	1. Meninės idėjos originalumas 
	Meninės idėjos originalumas – vertinimo kriterijus apima:
sprendinių estetikos šiuolaikiškumas, originalumas;
sprendinių estetikos stilistinis vientisumas, meniškumas;
naudojamų medžiagų spalvų, faktūrų tarpusavio dermė. 
	0–10

	1. Derėjimas aplinkoje 
	Dermė su aplinka – vertinimo kriterijus apima:
siūlomų sprendinių atitiktis aplinkos masteliui;
siūlomų sprendinių estetikos dermė su aplinka;
siūlomų sprendinių medžiagų, spalvų, faktūrų dermė su aplinka.
	0–10

	Patrauklumas turizmui
	Idėja turi sietis su turizmo traukos vieta, skatinti turistų lankomumą.
	0–10

	1. Ilgaamžiškumas 
	Siūlomų medžiagų tvirtumas, patvarumas, ilgaamžiškumas, atsparumas atmosferiniam poveikiui, paprastumas, ekonomiškumas, ekologiškumas, saugumas ir kokybiškumas. 
	0–10

	1. Įgyvendinimo galimybės
	Projekto ekonominis pagrįstumas, kuris apima: prognozuojamą meninio akcento modelio ir prieigų įrengimo kainą, sąmatinių skaičiavimų išsamumą, koreliaciją tarp idėjos sprendinių ir juos pagrindžiančių skaičiavimų
	0–10

	
	Maksimalus bendras balų skaičius
	50


 

XIV SKYRIUS
KONKURSO LAIMĖTOJAS IR IDĖJOS ĮGYVENDINIMAS
57. Konkurso laimėtoju pripažįstamas dalyvis, kurio pasiūlymas surenka daugiausia komisijos balų.
58. Numatyta išrinkti vieną konkurso laimėtoją.
59. Su konkurso laimėtoju bus sudaroma sutartis dėl Žaslių ženklo idėjos įgyvendinimo, pagaminimo ir pastatymo.
60. Laimėtojas pats įsipareigoja įgyvendinti konkursui pateiktą ir laimėjusią idėją bei pastatyti ženklįą numatytoje vietoje.
61. Laimėtojas gali pasitelkti kitus specialistus, gamintojus, rangovus ar subrangovus, tačiau už galutinį rezultatą, darbų kokybę, terminus ir tinkamą objekto įgyvendinimą atsako pats laimėtojas.
62. Laimėtojo atsakomybė apima visus objekto įgyvendinimui būtinus etapus: galutinio sprendinio parengimą, techninės dokumentacijos parengimą, reikalingų sprendinių derinimą, medžiagų įsigijimą, gamybą, transportavimą, pagrindo įrengimą, objekto pastatymą / sumontavimą, aplinkos sutvarkymą, objekto perdavimą Užsakovui.
63. Konkurso laimėtojas turi užtikrinti, kad galutinis objektas atitiktų konkurso metu pateiktą idėją ir su Užsakovu suderintą galutinį sprendinį.
XV SKYRIUS
SUTARTIS SU KONKURSO LAIMĖTOJU
64. Su konkurso laimėtoju sudaromoje sutartyje bus nustatyta: galutinė objekto įgyvendinimo kaina, darbų atlikimo terminai, galutinis techninis ir meninis sprendinys, objekto gamybos ir pastatymo sąlygos, atsiskaitymo tvarka, šalių teisės ir pareigos, atsakomybė už darbų kokybę, garantiniai įsipareigojimai, autorinių teisių ir objekto naudojimo sąlygos, objekto perdavimo Užsakovui tvarka, kitos būtinos sąlygos.
65. Konkurso laimėtojas įsipareigoja įgyvendinti objektą už sutartyje nustatytą kainą.
66. Į objekto įgyvendinimo kainą turi būti įtrauktos visos išlaidos, būtinos tinkamam ženklo pagaminimui ir pastatymui, jeigu sutartyje nenustatyta kitaip.

XVI SKYRIUS
OBJEKTO KOKYBĖ IR GARANTINIAI ĮSIPAREIGOJIMAI
67.   Ženklas turi būti pagamintas ir įrengtas naudojant kokybiškas, lauko sąlygoms tinkamas ir ilgaamžes medžiagas.
68.  Laimėtojas atsako už pagaminto ir pastatyto objekto kokybę.
69.  Laimėtojas turi užtikrinti, kad objekte nebūtų gamybos, medžiagų ar montavimo defektų.
70.  Garantinio laikotarpio trukmė ir garantinių įsipareigojimų apimtis nustatoma sutartyje.

XVII SKYRIUS
AUTORIŲ TEISĖS
71.  Konkursui pateikta idėja turi būti originali ir sukurta konkurso dalyvio arba dalyvių grupės.
72. Dalyvis patvirtina, kad konkursui pateikta idėja nepažeidžia trečiųjų asmenų autorių teisių, intelektinės nuosavybės, nuosavybės ar kitų teisių.
73.  Asmuo, pateikdamas konkursinį darbą, prisiima atsakomybę dėl galimų trečiųjų asmenų pretenzijų, susijusių su pateiktos idėjos naudojimu.
74. Konkurso laimėtojo ir Žaslių seniūnijos / Kaišiadorių rajono savivaldybės turtinių teisių į sukurtą objektą bei jo projektinę medžiagą perdavimo, naudojimo ir kitus klausimus šalys nustato sudaromoje sutartyje.
75. Konkurso organizatorius turi teisę viešinti konkursui pateiktas idėjas, nurodydamas jų autorius, konkurso rezultatų ir viešinimo tikslais.

XVIII SKYRIUS
KONKURSO TERMINAI
76.  Konkurso paskelbimo data: 2026 m. rugsėjo 11 d.
77.  Konkursinių darbų pateikimo galutinis terminas: 2026 m. rugsėjo 25 d.
78.  Konkursinių darbų vertinimo terminas: iki 2026 m. rugsėjo 29 d.
79.  Konkurso laimėtojo paskelbimo data: 2026 m. spalio 1 d.
80.  Sutarties su konkurso laimėtoju sudarymo terminas: iki 2026 m. spalio 9 d.
81.  Žaslių ženklo įgyvendinimo ir pastatymo terminas: iki 2026 m. gruodžio 15 d.

XIX SKYRIUS
 KONKURSINIŲ DARBŲ PATEIKIMO ADRESAS
82. Konkursiniai darbai siunčiami elektroniniu paštu zasliu.seniunas@kaisiadorys.lt
83. Siunčiant konkursinį darbą būtina nurodyti: dalyvio vardą ir pavardę / juridinio asmens pavadinimą, telefono numerį, elektroninio pašto adresą, konkurso darbo pavadinimą, trumpą informaciją apie dalyvį.

XX SKYRIUS
 KONKURSO NUTRAUKIMAS AR PRATĘSIMAS
84. Konkurso organizatorius pasilieka teisę, atsižvelgdamas į konkursui pateiktų darbų skaičių ir kokybę, konkursą pratęsti.
85. Jeigu pateikti darbai neatitinka konkurso tikslų ir reikalavimų arba nėra tinkami įgyvendinti, konkurso organizatorius pasilieka teisę konkursą nutraukti.
86. Konkurso organizatorius neprivalo pasirinkti pasiūlymo, jeigu nė vienas iš pateiktų pasiūlymų neatitinka keliamų kokybės, meninių, techninių ar finansinių reikalavimų.

XXI SKYRIUS
BAIGIAMOSIOS NUOSTATOS
87.  Konkursu siekiama sukurti ne tik miestelio ribą žymintį objektą, bet ir išskirtinį Žaslių miestelio reprezentacinį ženklą.
88.  Autoriai kviečiami kūrybiškai atsakyti į klausimą, kaip vienu objektu perteikti Žaslius – jų charakterį, istoriją, aplinką ir šiandienos miestelio veidą.
89.  Konkurse nėra ribojama meninė raiška ar objekto forma, jeigu pasiūlymas atitinka konkurso sąlygas ir gali būti realiai įgyvendintas.
90.  Pagrindiniai vertinimo principai – idėjos originalumas, meninė kokybė, sąsaja su Žaslių identitetu, santykis su aplinka, techninis įgyvendinamumas ir racionalus biudžeto panaudojimas.

